59 SA spelers registreer vir IPL | Netwerk24
59 SA spelers registreer vir IPL
Meer as 1 000 krieketspelers het geregistreer vir die Indiese Premierliga (IPL) se spelersveiling.
Faf du Plessis sal in 2019 weer vir die Chennai Super Kings in aksie wees. Foto: Getty Images
Volgens die IPL se amptelike webtuiste het 1 003 spelers, wat 232 oorsese name insluit, hul beskikbaar gemaak vir 2019 se toernooi. Die meeste spelers is van Indië gevolg deur Suid-Afrika se 59 spelers.
Die spelersveiling vind op 18 Desember plaas.
Uit die 1 003 spelers wat spook om die 70 beskikbare plekke te vul, het 200 reeds in die IPL gespeel, 800 was nog nie in die toernooi in aksie nie en drie spelers verteenwoordig IKR-lidlande.
Van die 800 groentjies, is 747 Indiërs.
Franchises het tot Maandag 10 Desember om hul kortlys in te handig met die finale name vir die spelersveiling.
Faf du Plessis, kaptein van die Proteas, is vir volgende jaar deur die Chennai Super Kings behou, terwyl die Mumbai Indians die dienste van die paaltjiewagter-kolwer Quinton de Kock bekom het.
Die 12de weergawe van die IPL begin op 23 Maart.
Die 232 oorsese spelers: Afghanistan - 27; Australië - 35; Bangladesj - 10; Engeland - 14; Hongkong - 1; Ierland - 1; Nederland - 1; Nieu-Seeland - 17; Suid-Afrika - 59; Sri Lanka - 28; VSA - 1; Wes Indiese Eilande - 33; Zimbabwe - 5.
Meer oor: T20 | Indiese Premierliga | Ipl | Spelersveiling